V. Novotný, poslanec: (2009-03-10):
Dámy a páni, musím povedať, že keď som si v návrhu tejto schôdze prečítal ako bod č. 1 vládny návrh zákona o posudzovaní a kontrole hluku vo vonkajšom prostredí, veľmi ma to potešilo. Potešilo ma to, že ministerstvo zdravotníctva tiež nesmierne intenzívne bojuje proti dopadom svetovej hospodárskej krízy. Zákon o kontrole hluku sa naozaj stal jedným z troch pilierov na zvolanie tejto mimoriadnej, vlastne riadnej, no každopádne truc schôdze Národnej rady Slovenskej republiky. (Potlesk.) Naozaj treba povedať, dámy a páni, že nebyť zákona o kontrole hluku a dvoch školských zákonov, nebola by schôdza, nemala by program. Treba čestne priznať, že ministerstvo zdravotníctva sa na prebiehajúcej schôdzi zúčastňuje aj inou novelou, a myslím, že pomerne výrazným a významným protikrízovým zákonom, a to zákonom o zdravotnom poistení, ktorý je ako čl. III súčasťou zákona o sociálnom poistení. Škoda, že pán minister zdravotníctva nedostal takú dôveru od vlády Slovenskej republiky, aby mohol toto vážne protikrízové opatrenie, teda novelu zákona o zdravotnom poistení, predložiť ako samostatnú novelu. Lebo skutočne zníženie odvodov pre samostatne zárobkovo činné osoby, ktoré budú od roku 2010 platiť na zdravotnom poistení ročne o 60 centov menej, teda o 18 slovenských korún menej, je naozaj svojím významom na zastavenie dopadov svetovej hospodárskej krízy porovnateľné opatrenie ako predložená novela o kontrole hluku vo vonkajšom prostredí. (Smiech v sále a potlesk.) A teraz k samotnému vládnemu návrhu zákona. Osobne s ním nesúhlasím a budem aj odporúčať svojim poslancom a kolegom v poslaneckom klube, aby za tento vládny návrh zákona nehlasovali. Ako povedal pán minister zdravotníctva vo svojom úvodnom slove, zákon č. 2/2005 Z. z. ukladá obci s najväčším počtom obyvateľov v aglomerácii, túto obec určí samosprávny kraj, povinnosť zabezpečiť vypracovanie strategických hlukových máp pre územie aglomerácie s tým, že náklady na vypracovanie tejto hlukovej mapy hradí štát. Minister zdravotníctva sa v dôvodovej správe posťažoval, že v rokoch 2005 až 2007 mal štát uhradiť a hradiť 70 mil. slovenských korún, ale že rezort zdravotníctva od vlády za týmto účelom dostal len 20 mil. slovenských korún, a tak ministerstvo zdravotníctva muselo 50 mil. korún uhradiť z vlastného rozpočtu. A tak sa ministerstvo zdravotníctva a vláda Slovenskej republiky rozhodli, že preto, lebo strategické hlukové mapy sú predovšetkým nástrojom miestnej samosprávy slúžiacim pri strategickom rozhodovaní v území, financovanie ich vypracovania rezortným štátnym rozpočtom nie je bežné ani v ostatných európskych krajinách, na základe vyššie uvedených skutočností navrhujeme toto ustanovenie vypustiť. To znamená, že najväčšia obec v aglomerácii, ktorú určí samosprávny kraj, bude mať povinnosť túto hlukovú mapu urobiť, akurát štát jej na to nedá ani jeden cent, ani tých 60 centov, čo tam ušetrí, na to nedá. A keďže ministerstvo zdravotníctva odhadlo, že náklady na vypracovanie strategických hlukových máp sa odhadujú približne vo výške 4 eurá na obyvateľa, 4 eur na obyvateľa, ja s takýmto prenesením zodpovednosti bez financovania nesúhlasím. Treba povedať, že nesúhlasím ani s druhou časťou, ktorá má trošku racionálne ratio alebo racionálne opodstatnenie, pretože zákon o ochrane, podpore a rozvoji verejného zdravia dnes platný ukladá fyzickým osobám podnikateľom a právnickým osobám prevádzkujúcim zdroje hluku, infrazvuku alebo vibrácií povinnosť zabezpečiť ich objektivizáciu a hodnotenie v časovom intervale raz za rok. V predkladacej správe sa minister zdravotníctva odvoláva na to, že je to v praxi veľmi ťažko zrealizovateľné, pretože na Slovensku existuje len málo osôb, ktoré sú odborne spôsobilé na túto činnosť, na meranie tohto hluku a vibrácií, a preto sa ministerstvo zdravotníctva rozhodlo upraviť toto ustanovenie. A upravilo ho tak, že fyzická osoba podnikateľ a právnická osoba sú povinné zabezpečiť, aby expozícia obyvateľov a ich prostredia bola čo najnižšia a neprekročila prípustné hodnoty pre deň, večer a noc. To znamená krok vzad. Nebude musieť obci hlásiť ani Úradu verejného zdravotníctva, ako sa mení zaťaženie obyvateľstva hlukom, nebude to musieť pomerať, stačí, že to má zabezpečiť. No tak on napíše starostovi, že to zabezpečil. Dámy a páni, s predloženým vládnym návrhom zákona nesúhlasím. Čo sa týka zákona o zdravotnom poistení, k tomu budem diskutovať zajtra na výbore pre zdravotníctvo a v druhom čítaní. Osobne tento vládny návrh zákona o kontrole hluku nepodporím. Ďakujem pekne. (Potlesk.)